আজকের এ নিবন্ধের স্বল্পপরিসরে আমি এমন একজন বাঙালির একাত্তরের ভূমিকার কথা কিঞ্চিত উল্লেখ করব যিনি বিশ্বসভায় তাঁর কৃতিত্বের দ্বারা কিংবদন্তীতে পরিণত হয়েছেন। তাঁর নাম শুনেননি এমন বাঙালির দেখা মেলা ভার। তিনি ছিলেন প্রকৌশলী ড. ফজলুর রহমান খান। এফ আর খান নামে যিনি সমধিক পরিচিত ছিলেন। তিনি ছিলেন শিকাগোর বাসিন্দা এবং স্কিডমোর, ওয়িং এবং মেরিল নামক বিশ্বখ্যাত স্থাপত্য ও প্রকৌশল কোম্পানির অংশীদার ও প্রধান স্থপতি। পরবর্তীতে এক বিশেষ স্ট্রাকচারাল পদ্ধতির উদ্ভাবন ও ব্যবহারের মধ্য দিয়ে তৎকালীন বিশ্বের সর্বোচ্চ বিল্ডিং শিকাগোর সিয়ার্স টাওয়ারের নির্মাতা হিসেবে তিনি বিশ্বখ্যাতি অর্জন করেন।